בית המשפט השלום בירושלים האריך היום (שלישי) ביממה את מעצרם של 20 מהמפגינים החרדים שנעצרו אתמול בבית שמש. העצורים חשודים בהפרת הסדר הציבורי, הכשלת שוטר וגרימת נזק. שבעה חשודים נוספים שוחררו בערבות בתנאים מגבילים. הדיון בהארכת מעצרם של שני עצורים נוספים, החשודים בהצתה, יתקיים בזמן הקרוב והמשטרה תבקש הארכת מעצר.
אנשי העדה החרדית חידשו הבוקר את ההפגנות באתר בנייה בבית שמש, בטענה שקבורים בו שלדי יהודים. הסעות מאורגנות הובילו את המפגינים מירושלים ובני ברק כשבמקביל מחריף הקרע בתוך המחנה החרדי בנוגע לאתר הבנייה והמחאה נגדו.
את ההפגנות הבוקר תיכנן מפיק ארגון "אתרא קדישא", שטוען שבאתר, המיועד לבניית מאות יחידות דיור עבור משפחות חרדיות, נמצאו שלדי יהודים. מנגד ניצבים רבנים בכירים רבים, בהם הרבנים חיים קניבסקי ואהרון לייב שטיינמן, מראשי הזרם הליטאי ואפילו הרב משה שטרנבוך, מחשובי הרבנים בעדה החרדית הקיצונית, שהתירו את הבנייה במקום. באתר "כיכר השבת" פורסם הבוקר, שאפילו הגאב"ד (גאון ראש בית הדין) יצחק טוביה ויס, שעומד בראש העדה החרדית לא סומך את ידו על ההפגנות.
הפרות הסדר אתמול, במהלכן נהגו המפגינים בבית שמש באלימות ויידו אבנים לעבר שוטרים וצוותי הכיבוי, התפשטו גם לשכונת מאה שערים בירושלים, שם הצליחו חרדים לחסום את רחוב מאה שערים וכן את רחוב יחזקאל, סמוך לכיכר השבת, לאחר שהפכו מכולות אשפה והציתו אותן.